F'perjodu inkwetanti mmarkat mill-pandemija tal-coronavirus, il-fiduċja fl-UE tibqa' stabbli u l-Ewropej jafdaw lill-UE biex tieħu d-deċiżjonijiet it-tajba b'reazzjoni għall-pandemija fil-futur. Fl-istħarriġ il-ġdid tal-Ewrobarometru Standard li ħareġ illum, iċ-ċittadini Ewropej jidentifikaw is-sitwazzjoni ekonomika, l-istat tal-finanzi pubbliċi tal-Istati Membri u l-immigrazzjoni bħala t-tliet preokkupazzjonijiet ewlenin fil-livell tal-UE. Is-sitwazzjoni ekonomika hija wkoll it-tħassib ewlieni fil-livell nazzjonali, segwita mis-saħħa u l-qgħad. Fl-Ewrobarometru l-ġdid li sar f'Lulju u Awwissu, it-tħassib dwar is-sitwazzjoni ekonomika huwa rifless fil-perċezzjoni tal-istat attwali tal-ekonomija. 64% tal-Ewropej jaħsbu li s-sitwazzjoni hija “ħażina” u 42 % tal-Ewropej jaħsbu li l-ekonomija ta' pajjiżhom se tirkupra mill-effetti negattivi tat-tifqigħa tal-coronavirus “fl-2023 jew wara”. L-Ewropej huma maqsuma (45% “sodisfatti” vs 44% “mhux sodisfatti”) fir-rigward tal-miżuri meħuda mill-UE biex tiġġieled il-pandemija. Madankollu, 62% jgħidu li jafdaw lill-UE biex tieħu d-deċiżjonijiet it-tajbin fil-futur, u 60% jibqgħu ottimisti dwar il-futur tal-UE. Il-fiduċja fl-Unjoni Ewropea baqgħet stabbli mill-ħarifa tal-2019 bi 43%, minkejja varjazzjonijiet fil-perċezzjonijiet pubbliċi matul il-pandemija. Il-fiduċja fil-gvernijiet u l-parlamenti nazzjonali żdiedet (40%, +6 punti perċentwali u 36%, +2 rispettivament). Fi 15-il Stat Membru, il-maġġoranza ta' dawk li wieġbu jgħidu li jafdaw lill-UE, bl-ogħla livelli osservati fl-Irlanda (73%), fid-Danimarka (63%) u fil-Litwanja (59%). L-aktar livelli baxxi ta' fiduċja fl-UE huma osservati fl-Italja (28%), fi Franza (30%) u fil-Greċja (32%). Il-proporzjon ta' dawk li wieġbu b'immaġni pożittiva tal-UE huwa l-istess bħal dak ta' dawk b'immaġni newtrali (40%). 19% ta' dawk li wieġbu għandhom immaġni negattiva tal-UE (-1 punt perċentwali). Fi 13-il Stat EU Membru, il-maġġoranza ta' dawk li wieġbu għandhom immaġni pożittiva tal-UE, bl-ogħla proporzjonijiet osservati fl-Irlanda (71%), fil-Polonja, u fil-Portugall (it-tnejn li huma 55%). Fi 13-il Stat Membru ieħor, l-UE tipproġetta immaġni predominantement newtrali għal dawk li wieġbu, bl-ogħla proporzjonijiet osservati f'Malta (56%), fi Spanja, fil-Latvja u fis-Slovenja (kollha 48%). Iċ-ċittadini semmew is-sitwazzjoni ekonomika bħala l-aktar kwistjoni urġenti li qed tiffaċċa l-UE - aktar minn terz (35%) ta' dawk kollha li wieġbu, żieda qawwija ta' 16-il punt perċentwali mill-ħarifa tal-2019, u telgħet mit-tielet għall-ewwel post tal-preokkupazzjonijiet. It-tħassib dwar is-sitwazzjoni ekonomika kien ilu ma jkun daqshekk għoli mir-rebbiegħa tal-2014. L-Ewropej huma wkoll dejjem aktar imħassbin dwar l-istat tal-finanzi pubbliċi tal-Istati Membri (23%, +6 punti perċentwali, l-ogħla livell mir-rebbiegħa tal-2015), li tela' mill-ħames għat-tieni post, fuq l-istess livell tal-immigrazzjoni (23%, -13-il punt perċentwali), u dan tal-aħħar issa jinsab fl-aktar livell baxx mill-ħarifa tal-2014. F'nofs il-pandemija tal-coronavirus, is-saħħa (22%, element ġdid) hija r-raba' l-aktar tħassib imsemmi fil-livell tal-UE. Il-kwistjoni tal-ambjent u t-tibdil fil-klima waqgħet lura, tnaqqis ta' 8 punti perċentwali għal 20%, segwita mill-qgħad (17%, +5 punti perċentwali). Bl-istess mod, is-sitwazzjoni ekonomika (33%, +17-il punt perċentwali) qabżet is-saħħa bħala l-aktar kwistjoni importanti fil-livell nazzjonali, li telgħet mis-seba' għall-ewwel post. Għalkemm fit-tieni post, is-saħħa kellha żieda notevoli f'kemm issemmiet mill-ħarifa tal-2019 (31%, +9 punti perċentwali), li wassalha sal-ogħla livell tagħha matul l-aħħar sitt snin. Il-qgħad ukoll żied konsiderevolment fl-importanza (28%, +8 punti perċentwali), segwit miż-żieda fil-prezzijiet/l-inflazzjoni/l-għoli tal-ħajja (18%, -2 punti perċentwali), u l-ambjent u t-tibdil fil-klima (14%, -6 punti perċentwali) u d-dejn pubbliku (12%, +4 punti perċentwali). Ir-referenzi għall-immigrazzjoni (11%, -5 punti perċentwali), huma fl-aktar livell baxx tagħhom għal dawn l-aħħar sitt snin. Mill-ħarifa tal-2019 'l hawn, il-proporzjon ta' Ewropej li jaħsbu li s-sitwazzjoni attwali tal-ekonomija nazzjonali tagħhom hija “tajba” (34%, -13-il punt perċentwali) naqas b'mod konsiderevoli, filwaqt li l-proporzjon ta' dawk li wieġbu li jqisu li din is-sitwazzjoni hija “ħażina” żdied drastikament (64%, +14-il punt perċentwali). Fil-livell nazzjonali, il-maġġoranza ta' dawk li wieġbu f'10 pajjiżi jgħidu li s-sitwazzjoni ekonomika nazzjonali hija tajba (tnaqqis minn 15 fil-ħarifa tal-2019). Il-proporzjon ta' dawk li wieġbu li jgħidu li s-sitwazzjoni tal-ekonomija nazzjonali tagħhom hija tajba jvarja minn 83% fil-Lussemburgu għal 9% fil-Greċja. L-Ewropej huma maqsumin dwar il-miżuri meħuda mill-istituzzjonijiet tal-UE fil-ġlieda kontra t-tifqigħa tal-coronavirus (45% “sodisfatti” vs 44% “mhux sodisfatti”). Madankollu, il-maġġoranza ta' dawk li wieġbu f'19-il Stat Membru huma sodisfatti bil-miżuri meħuda mill-istituzzjonijiet tal-Unjoni Ewropea biex jiġġieldu l-pandemija tal-coronavirus . L-ogħla ċifri pożittivi jinsabu fl-Irlanda (71%); L-Ungerija, ir-Rumanija u l-Polonja (kollha b'60%). F'seba' pajjiżi, il-maġġoranza ta' dawk li wieġbu “mhumiex sodisfatti”, speċjalment fil-Lussemburgu (63%), fl-Italja (58%), fil-Greċja u fiċ-Ċekja (it-tnejn li huma 55%) u fi Spanja (52%). Fl-Awstrija, il-proporzjonijiet ta' dawk li wieġbu li huma sodisfatti, u dawk li wieġbu li mhumiex issodisfati kienu ndaqs (it-tnejn li huma 47%). Madankollu, aktar minn sitta minn kull għaxar Ewropej jafdaw lill-UE biex tieħu d-deċiżjonijiet it-tajbin fil-futur (62%). L-aktar prijoritajiet imsemmija ta' spiss għar-reazzjoni tal-UE għall-pandemija tal-coronavirus huma: li tiġi stabbilita strateġija għal kif tiġi ffaċċata kriżi simili fil-futur u li jiġu żviluppati mezzi finanzjarji biex jinstab trattament jew vaċċin (37% kull wieħed). 30% jaħsbu li l-iżvilupp ta' politika tas-saħħa Ewropea għandu jkun prijorità. L-esperjenzi personali tal-Ewropej tal-miżuri ta' konfinament kienu differenti ħafna. B'mod ġenerali, kważi tlieta minn kull għaxar Ewropej jgħidu li kien pjuttost faċli li jgħixu bihom (31%), filwaqt li kwart jgħidu li kien pjuttost diffiċli li jgħixu bihom (25%). Fl-aħħar nett, 30% jgħidu li kien “kemm faċli kif ukoll diffiċli li tgħix bihom”. Meta mistoqsijin dwar l-objettivi tal-Patt Ekoloġiku Ewropew, l-Ewropej komplew jidentifikaw “l-iżvilupp tal-enerġija rinnovabbli” u “l-ġlieda kontra l-iskart plastiku u li wassal għall-kwistjoni tal-plastik li jintuża darba” bħala l-prijoritajiet ewlenin. Aktar minn terz jaħsbu li l-ogħla prijorità għandha tkun l-appoġġ lill-bdiewa tal-UE (38%) jew il-promozzjoni tal-ekonomija ċirkolari (36%). Ftit aktar minn tlieta minn kull għaxra jaħsbu li t-tnaqqis tal-konsum tal-enerġija (31%) għandu jkun il-prijorità ewlenija. L-appoġġ għall-Unjoni Ekonomika u Monetarja u għall-euro għadu għoli, b'75% ta' dawk li wieġbu fiż-żona tal-Euro jkunu favur il-munita unika tal-UE. Fl-UE27 kollha kemm hi, l-appoġġ għall-euro żdied għal 67% (+5). Il-maġġoranza tan-nies f'26 Stat Membru tal-UE (minbarra l-Italja) u 70% madwar l-UE jħossu li huma ċittadini tal-UE. Fil-livell nazzjonali l-ogħla punteġġi huma osservati fl-Irlanda u fil-Lussemburgu (it-tnejn li huma 89%), fil-Polonja (83%), fis-Slovakkja u fil-Ġermanja (it-tnejn li huma 82%), fil-Litwanja (81%), fl-Ungerija, fil-Portugall u fid-Danimarka (kollha kemm huma 80%). Il-maġġoranza tal-Ewropej (53%) jgħidu li huma sodisfatti bil-mod kif taħdem id-demokrazija fl-UE. Il-proporzjon ta' dawk li wieġbu li “mhumiex sodisfatti” żdied bi 3 punti perċentwali, mill-ħarifa tal-2019 'l hawn, għal 43%. Fl-aħħar nett, f'dan il-perjodu inkwetanti, 60% tal-Ewropej jgħidu li huma ottimisti dwar il-futur tal-UE. L-ogħla punteġġi għall-ottimiżmu huma osservati fl-Irlanda (81%), il-Litwanja u l-Polonja (it-tnejn li huma 75%) u l-Kroazja (74%). L-aktar livelli baxxi ta' ottimiżmu jidhru fil-Greċja (44%) u fl-Italja (49%), fejn il-pessimiżmu jegħleb lill-ottimiżmu, u fi Franza, fejn l-opinjoni hija maqsuma b'mod ugwali (49% vs 49%). Sfond L-“Ewrobarometru Standard – is-Sajf 2020” (EB 93) sar wiċċ imb wiċċ u tlesta b'mod eċċezzjonali b'intervisti online bejn id-9 ta' Lulju u s-26 ta' Awwissu 2020, madwar is-27 Stat Membru tal-UE, fir-Renju Unit u fil-pajjiżi kandidati[1]. Saru 26,681 intervista fis-27 Stat Membru. Għal Aktar Informazzjoni Ewrobarometru Standard 93 [1] Is-27 Stat Membru tal-Unjoni Ewropea (UE), ir-Renju Unit, il-ħames pajjiżi kandidati (l-Albanija, il-Maċedonja ta' Fuq, il-Montenegro, is-Serbja u t-Turkija) u l-Komunità Ċiprijotta Torka fil-parti tal-pajjiż li mhijiex ikkontrollata mill-gvern tar-Repubblika ta' Ċipru.